Infoboks

HB Køge har fået ny stadionsponsor og spiller derfor fremover deres hjemmekamp på Castus Park. Aftalen løber til og med sæsonen 2016/17.

HB Køge har hidtil spillet på SEAS-NVE Park, men nu får klubbens stadion ny sponsor og dermed nyt navn.

Fremover skal HB Køge nemlig spille deres hjemmekampe på Castus Park, efter klubben har lavet en aftale med Castus og The Whole Company, der blandt andet står bag de populære frugtstænger. Klubbens direktør, Per Rud, er glad for aftalen og mener, at navnet ligger godt i munden.

- Denne nye aftale er endnu et tegn på den flotte opbakning vi møder fra Castus. Vi har gennem mange år haft et rigtig godt og tæt samarbejde – blandt andet om ungdomsturneringen Castus Cup – og vi glæder os over at vi nu går ind i et endnu tættere samarbejde, der er med til at gøre Castus og The Whole Company til en af de største partnere i HB Køge og NETVÆRKET, siger direktør Per Rud til klubbens hjemmeside.

- Det er utroligt flot af Henrik (Winther-Olsen, direktør i The Whole Company, red.), at han stadig og i endnu højere grad bakker op omkring klubben, og vi ser frem til at spiller på Castus Park. Et navn, der ligger godt i munden.

Sponsoratet træder i kraft med det samme og løber i første omgang frem til afslutningen af sæsonen 2016/17.